ไฟแนนซ์ทูเดย์
สัปดาห์หน้า คุณธีธีระชัย ภูวนาถนรานุบาล รมว.คลัง
26 ส.ค. 2554

สัปดาห์หน้า คุณธี-ธีระชัย ภูวนาถนรานุบาล รมว.คลัง 
คงได้เวลาแบ่งงานกับ รมช.คลังทั้งสองคนคือ บุญทรง เตริยาภิรมย์ และ วิรุฬ เตชะไพบูลย์ ที่กำลังคันไม้คันมือกันเสียที รวมถึงให้การบ้านหน่วยงานที่เกี่ยวข้องกับการเดินหน้าตามนโยบายรัฐบาล หวังว่างานหลังจากนี้จะเดินหน้า เพราะได้ข่าวว่ามีการเสนอขอเบิกงบราชการเพื่อซื้อเครื่องไม้เครื่องมือในการทำงานให้ทันสมัยและเพื่อความคล่องตัวทั้ง ไอแพด และ ไอโฟน แจกกันเกลื่อน ส่วนที่ซุบซิบกันว่ามีการสั่งซื้อไอแพดให้ระดับผู้อำนวยการรวดเดียวทุกคนในกระทรวงการคลังกว่า 30 คนนั้น จะจริงหรือไม่อันนี้ต้องสืบกันเองนะจ๊ะ...




ขอบอกว่า จะใช้งบเป็นล้านก็ไม่ว่ากัน แต่ขอให้ทำงานเร็วเหมือนกับเครื่องไม้เครื่องมือที่ใช้เงินประชาชนผู้เสียภาษีไปก็จะดีใจไม่น้อย
...คนที่จะรอซื้อบ้านใหม่คงต้องรอเก้อ เพราะล่าสุดนโยบายรัฐบาลไม่มีเรื่องของโครงการบ้าน 0% นาน 5 ปี แต่กลับเป็นการให้สิทธิในมาตรการภาษีบ้านหลังแรกแทน ซึ่งปัจจุบันรัฐบาลก็ให้สิทธิลดหย่อนภาษีจากดอกเบี้ยผ่อนบ้าน 1 แสนบาท แต่โจทย์ใหม่ที่ปล่อยข่าวมานั้น คร่าวๆ ว่าอาจจะขยายเป็น 5 แสนบาท โอ้แม่เจ้า...ขอบอกว่าคนที่จะมีภาระดอกเบี้ยเพื่อนำไปลดหย่อนภาษีได้ถึง 5 แสนบาท คงหมายถึงคนที่ซื้อบ้านระดับราคา 6-7 ล้านบาทนู้นแน่ะ
...สาเหตุที่รัฐบาลชักโครงการบ้าน 0%ออกจากนโยบายรัฐบาล นั่นเพราะเกรงจะเป็นภาระต่องบประมาณ เพราะโครงการนี้ถ้าคลอดออกมาได้ถือว่า ยิ่งกว่าส้มหล่นให้กับคนที่ได้กู้ เพราะปีหนึ่งประหยัดดอกเบี้ยได้ 1-2 แสนบาทเลยทีเดียว โดยเฉพาะบ้านที่ราคา 3-4 ล้านบาท ถ้าทำโครงการนี้นาน 5 ปี ก็เท่ากับจะประหยัดดอกเบี้ยได้เป็นล้าน...แต่คนที่แบกภาระอานคือรัฐบาลที่รีดภาษีมาจากประชาชน
...เห็นตัวเลขปั๊บก็กุมขมับเลยเบนเข็มมาเล่นเรื่องมาตรการภาษีบ้านหลังแรกจะใช้งบน้อยกว่า เพราะพวกมนุษย์เงินเดือน คนมีรายได้ปานกลางไม่เกิน 2 หมื่นบาทต่อเดือน โดยเฉพาะพวกพ่อค้าแม่ขายก็แทบไม่ต้องเสียภาษีอยู่แล้ว เมื่อหักกับค่าลดหย่อนต่างๆ สรุปว่า มาตรการภาษีบ้านหลังแรกคงไม่ใช่มาตรการฝนตกทั่วฟ้า เพราะคนทั่วไปคงไม่ได้ประโยชน์ แต่ถือว่าดีที่รัฐบาลไม่ออกโครงการที่สวนทางกับตลาดที่ดอกเบี้ยกำลังขาขึ้นอย่างที่เห็นกันทุกวันนี้